钦定古今图书集成/历象汇编/庶征典/第057卷 > 北齐颜氏家训 > 《对尚书疏》前人
## 钦定古今图书集成/历象汇编/庶征典/第057卷 > 北齐颜氏家训 > 《对尚书疏》前人

臣窃见皇子未立，储宫无主，仰观天文，太子不明。荧
惑以去年春分后十六日在娄五度，推步三统，荧惑
今当在翼九度，今反在柳三度，则不及五十馀度。去
年八月二十四日戊辰，荧惑历舆鬼东入轩辕，出后
星北，东去四度，北旋复还。轩辕者，后宫也。荧惑者，至
阳之精也，天之使也，而出入轩辕，绕还往来。《易》曰：“天
垂象，见吉凶。”其意昭然可见矣。礼，天子一娶九女，嫡
媵毕具。今宫人侍御，动以千计，或生而幽隔，人道不
通，郁积之气，上感皇天，故遣荧惑入轩辕，理人伦，称垂
象见异，以悟主上。昔武王下车，出倾宫之女，表商容
之闾，以理人伦，以表贤德，故天授以圣子，成王是也。
今陛下多积宫人，以违天意，故皇裔多夭，嗣体莫寄。
《诗》云：“敬天之怒，不敢戏豫。”方今之福，莫若广嗣。广嗣
之术，可不深思！宜简出宫女，恣其姻嫁，则自天降福，
子孙千亿。惟陛下丁宁再三，留神于此，左右贵幸，亦
宜惟臣之言，以悟陛下。盖！善言古者合于今，善言天
者合于人。愿访问百僚，有违臣言者，臣当受苟言之
罪。

臣窃见去年闰十月十七日己丑夜，有白气从西方
天苑趋左足，入玉井，数日迺灭。《春秋》曰：“有星孛于大
辰。”大辰者何？大火也。大火为大辰，罚又为大辰，北极
亦为大辰，所以孛一宿而连三宿，言北辰王者之宫
也。凡宫中无节，政教乱逆，威武衰微，则此三星以应
之也。罚者白虎，其宿主兵，其国赵、魏。变见西方，亦应
“三辅。凡金气为变，发在秋节，臣恐立秋以后，赵魏关
西，将有羌寇畔戾之患。宜豫宣告诸郡，使敬授人时，
轻徭役，薄赋敛，勿妄缮起，坚仓狱，备守卫，选贤能以
镇抚之。”金精之变，责归上司。宜以五月丙午，遣太尉
服干戚，建井旟，书玉版之策，引白气之异于西郊，责
躬求愆，谢咎皇天，消灭妖气盖，以火胜金，转祸为福
也。